Somalyje ES įgyvendina įvairias priemones. Įgyvendindama ATP, ES skiria finansavimą ir tokiu būdu labai prisideda prie Afrikos Sąjungos vadovaujamos AMISOM operacijos. Be to, Somalyje ir platesniame regione ES vykdo tris BSGP misijas, kuriose pagrindinis dėmesys skiriamas kariniams mokymams, kovai su piratavimu ir jūrinių pajėgumų stiprinimui.

Iš Europos plėtros fondo (EPF) pagal Afrikos taikos priemonę (ATP) parama teikiama Afrikos Sąjungai ir regionų ekonominėms bendrijoms, siekiant padėti išvengti ir, jeigu reikalinga, valdyti krizes. Finansavimas, inter alia, apima Afrikos taikos palaikymo operacijų veiklos išlaidas (išskyrus atlyginimus), mokymų ir treniruočių, vadovavimo, kontrolės ir ryšių sistemų arba faktų nustatymo misijų finansavimą. Nuo ATP sukūrimo 2003 m. per ją Afrikos taikos palaikymo tikslams skirta per 1,2 mlrd. EUR.

3.Pajėgumų stiprinimo, remiant saugumą ir vystymąsi, įgyvendinimo gerinimas

3.1 Sistema

Vertinant per pirminės teisės prizmę, reikia atsižvelgti į du esminius principus.

To paties veiksmo negalima finansuoti ir pagal BUSP priemonę, ir pagal priemonę, paremtą SESV 209 ir (arba) 212 straipsniais. Pavyzdžiui, tai reiškia, kad ES vystomojo bendradarbiavimo sistemoje pajėgumus saugumo sektoriuje galima pradėti stiprinti pagal galimą naują priemonę, jeigu pajėgumų stiprinimo tikslas ir turinys priklauso vystymosi politikos sričiai.

Sutartyse nenumatyta galimybė iš ES biudžeto apmokėti išlaidas, susidarančias vykdant karinio ar gynybinio pobūdžio operacijas (žr. ESS 41 straipsnio 2 dalį). Todėl Europos plėtros fondas (EPF) ir Afrikos taikos priemonė (ATP) yra į ES biudžetą neįtrauktos priemonės, ypač svarbios dabartinėms pastangoms BSGP „suderinti“ su įvairiomis plėtros priemonėmis, stengiantis visapusiškai spręsti su saugumu ir plėtra susijusius klausimus. Be to, pajėgumų stiprinimo saugumo sektoriuje finansavimas pagal SESV 209 ir 212 straipsnius nėra neįmanomas per se (nesvarbu, ar pagalbos gavėjas yra civilinio, ar karinio pobūdžio subjektas), tačiau kiekvieną atvejį reikia vertinti atskirai.

ES imantis išorės veiksmų, kuriais saugumo srityje stiprinami pajėgumai, be pirminės teisės, taikoma daugiametė finansinė programa (DFP) ir teisinis pagrindas, kuriuo grindžiamos išorės finansavimo priemonės. Atitinkamos ES biudžeto priemonės:

-Priemonė, kuria prisidedama prie stabilumo ir taikos (PPST);

-Pasirengimo narystei pagalbos priemonė (PNPP);

-Europos kaimynystės priemonė (EKP);

-Vystomojo bendradarbiavimo priemonė (VBP) ir

-Demokratijos ir žmogaus teisių rėmimo priemonė (DŽTRP), taip pat

-Bendros užsienio ir saugumo politikos (BUSP) biudžetas.

Galiausiai pagal Oficialios pagalbos vystymuisi (OPV) apibrėžtį gali būti ribojamos išlaidos saugumo pajėgumams stiprinti, nes pagal OPV kriterijus karinės išlaidos dažniausiai nedengiamos. Šis apribojimas ypač svarbus DFP, kurią įgyvendindama 2014–2020 m. laikotarpiu ES turėtų siekti, kad ne mažiau negu 90 proc. jos visos išorės pagalbos būtų laikoma OPV. Be to, į VBP įtraukti tam tikri OPV tikslai ir apribojimas perkant ginkluotę, amuniciją arba atliekant karinio ar gynybinio pobūdžio operacijas . Pagal EPF nuostatas programavimas turi būti atliekamas taip, kad kiek įmanoma atitiktų OPV kriterijus. Be to, valstybės narės teigia, kad jų indėlis į EPF atitinka OPV kriterijus.

3.2 Veiksmingesnis mūsų turimų priemonių naudojimas

Turimos ES biudžeto priemonės

Gana daug išorės pagalbos programų, kurioms lėšos skiriamos taikant ES vystymosi ir techninio bendradarbiavimo priemones, jau pasitelkiamos sprendžiant su saugumu ir vystymusi susijusias užduotis. Devynios nacionalinės ir aštuonios regioninės arba teminės programos iš dabartinės DFP taikomos siekiant padėti užtikrinti konfliktų prevenciją, sprendimą bei taiką ir vykdyti su saugumu susijusią veiklą. Be to, 45 šalyse yra rengiamos programos, kuriose daugiau dėmesio skiriama valdymui ir teisės normoms, įskaitant galimą pagalbą, kai nuo misijų ir operacijų pagal BSGP pereinama prie kitų priemonių.

Tačiau pagal PPST, PNPP, EKP ir EDŽTRP finansinei pagalbai, kuri skiriama pajėgumams stiprinti saugumo sektoriuje, taikomi įvairūs apribojimai, kaip paaiškinta pirmiau. Todėl šiuo metu nėra ES biudžeto priemonės, kuri būtų skirta saugumo pajėgumų, ypač karinių, stiprinimui šalyse partnerėse visapusiškai finansuoti.

Tokia padėtis susiklostė paskutinįjį dešimtmetį. 2004 m. teikdama ankstesnę Stabilumo priemonę, Europos Komisija iš tikrųjų siūlė išplėsti ilgalaikės pagalbos, skirtos gebėjimams vykdyti karines taikos palaikymo operacijas stiprinti, finansavimo teisinį pagrindą. Tačiau į galutinį tekstą nebuvo įtrauktos nuorodos į karines ar taikos palaikymo operacijas, nes tam pasipriešino kitos teisėkūros institucijos. Be to, savo nepritarimą taip pat išreiškė pilietinė visuomenė.

Turimos į ES biudžetą neįtrauktos priemonės

Į ES biudžetą neįtrauktas EPF teikia papildomų veiklos išteklių ES vystomojo bendradarbiavimo politikai įgyvendinti Afrikos, Karibų ir Ramiojo vandenyno (AKR) grupės valstybėse pagal Kotonu partnerystės susitarimą .